CELEX: 32014D0250
Language: sl
Date: 2014-04-29 00:00:00
Title: 2014/250/EU: Izvedbeni sklep Komisije z dne 29. aprila 2014 o spremembi Sklepa 2010/221/EU o odobritvi nacionalnih ukrepov za preprečitev vnosa ostreidnega herpesvirusa 1 μνar (OsHV-1 μνar) v nekatera območja Irske in Združenega kraljestva (notificirano pod dokumentarno številko C(2014) 2763)  Besedilo velja za EGP

3.5.2014   
            
            
               SL
            
            
               Uradni list Evropske unije
            
            
               L 132/79
            
         IZVEDBENI SKLEP KOMISIJE
   z dne 29. aprila 2014
   o spremembi Sklepa 2010/221/EU o odobritvi nacionalnih ukrepov za preprečitev vnosa ostreidnega herpesvirusa 1 μνar (OsHV-1 μνar) v nekatera območja Irske in Združenega kraljestva
   
      
         (notificirano pod dokumentarno številko C(2014) 2763)
      
   
   (Besedilo velja za EGP)
   
      (2014/250/EU)
   
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (1) ter zlasti člena 43(2) Direktive,
   ob upoštevanju naslednjega:
   
               (1)
            
            
               S Sklepom Komisije 2010/221/EU (2) je bilo nekaterim državam članicam dovoljeno, da uvedejo omejitve za dajanje na trg in uvoz pošiljk vodnih živali za preprečitev vnosa nekaterih bolezni na njihovo ozemlje.
            
         
               (2)
            
            
               Države članice lahko uvedejo take omejitve, če so dokazale, da na njihovem ozemlju oziroma na nekaterih njegovih razmejenih območjih ni navedenih bolezni, ali če so vzpostavile program za izkoreninjenje bolezni.
            
         
               (3)
            
            
               V Prilogah I in III k Sklepu 2010/221/EU so navedena območja na Irskem in v Združenem kraljestvu z odobrenimi nacionalnimi ukrepi za nadzor ostreidnega herpesvirusa 1 μvar (OsHV-1 μvar).
            
         
               (4)
            
            
               Ker se OsHV-1 μvar še vedno šteje za nastajajočo bolezen s številnimi nejasnostmi in ker programi nadzora, odobreni s Sklepom 2010/221/EU, še niso bili v celoti ovrednoteni, je bilo z Izvedbenim sklepom Komisije 2013/213/EU (3) določeno, da se lahko na navedenih območjih do 30. aprila 2014 uvedejo omejitve v zvezi z OsHV-1 μvar.
            
         
               (5)
            
            
               Trenutno dostopne znanstvene ugotovitve kažejo, da je OsHV-1 še vedno povzročitelj, ugotovljen v večini vzorcev, odvzetih pri poginih mladih in nedoraslih ostrig, ter da se je skupna stopnja smrtnosti zaradi te bolezni zmanjšala in ustalila v zadnjih dveh letih. Poleg tega programi nadzora za Irsko in Združeno kraljestvo kažejo, da so številna območja proizvodnje pacifiških ostrig še vedno prosta bolezni. Navedeni programi kažejo, da je bila uvedba trenutno veljavnih omejitev gibanja uspešna. Vendar pa še vedno ostajajo nekatere nejasnosti v zvezi z epidemiologijo bolezni in najustreznejšimi potrebnimi ukrepi za zagotovitev njenega učinkovitega nadzora. Zato je potrebna bolj obširna znanstvena ocena razmer, vključno z novim znanstvenim mnenjem Evropske agencije za varnost hrane (EFSA).
            
         
               (6)
            
            
               Na podlagi razpoložljivih znanstvenih in epidemioloških dokazov o razvoju OsHV-1 μvar v Uniji in do sprejetja novega znanstvenega mnenja EFSA je ustrezno podaljšati obdobje veljavnosti ukrepov, ki so trenutno v veljavi, da lahko države članice uvedejo posebne omejitve v zvezi s to boleznijo. To obdobje bi bilo treba omejiti na dodatni dve leti, tj. do 30. aprila 2016.
            
         
               (7)
            
            
               Z Izvedbenim sklepom Komisije 2014/12/EU (4) je bil potrjen status brez bolezni v zvezi z OsHV-1 μvar naslednjih ozemelj Združenega kraljestva, ki so navedena v Prilogi I k Sklepu 2010/221/EU: (i) ozemlje Velike Britanije, razen Whitstable Bay v Kentu, Blackwater Estuary v Essexu in Poole Harbour v Dorsetu; (ii) območje Larne Lough na ozemlju Severne Irske; in (iii) ozemlje Guernseyja.
            
         
               (8)
            
            
               V skladu z izjavo, ki jo je Komisiji poslalo Združeno kraljestvo, program nadzora OsHV-1 μvar dokazuje status območja, prostega bolezni, razen okuženih območij, zato se več ne uporablja, kot je navedeno v Prilogi III k Sklepu 2010/221/EU.
            
         
               (9)
            
            
               Vnos za Združeno kraljestvo v Prilogi III k Sklepu 2010/221/EU bi bilo zato treba črtati.
            
         
               (10)
            
            
               Sklep 2010/221/EU bi bilo treba ustrezno spremeniti.
            
         
               (11)
            
            
               Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –
            
         SPREJEL NASLEDNJI SKLEP:
   Člen 1
   V členu 3a(2) Sklepa 2010/221/EU se datum „30. aprila 2014“ nadomesti s „30. aprila 2016“.
   Člen 2
   V Prilogi III k Sklepu 2010/221/EU se vnos za Združeno kraljestvo v zvezi z ostreidnim herpesvirusom 1μvar (OsHV-1 μvar) črta.
   Člen 3
   Ta sklep se uporablja od 1. maja 2014.
   Člen 4
   Ta sklep je naslovljen na države članice.
   
      V Bruslju, 29. aprila 2014
      
         
            Za Komisijo
         
         Tonio BORG
         
            Član Komisije
         
      
   
   
      (1)  UL L 328, 24.11.2006, str. 14.
   
      (2)  Sklep Komisije 2010/221/EU z dne 15. aprila 2010 o odobritvi nacionalnih ukrepov za omejevanje vpliva nekaterih bolezni pri živalih iz ribogojstva in prosto živečih vodnih živalih v skladu s členom 43 Direktive Sveta 2006/88/ES (UL L 98, 24.4.2010, str. 7).
   
      (3)  Izvedbeni sklep Komisije 2013/213/EU z dne 29. aprila 2013 o spremembi Sklepa 2010/221/EU v zvezi z odobritvijo nacionalnih ukrepov za preprečitev vnosa ostreidnega herpesvirusa 1 μνar (OsHV-1 μνar) v nekatera območja Irske in Združenega kraljestva (UL L 120, 1.5.2013, str. 16).
   
      (4)  Izvedbeni sklep Komisije 2014/12/EU z dne 14. januarja 2014 o spremembi Sklepa 2010/221/EU glede nacionalnih ukrepov za preprečevanje vnosa nekaterih bolezni vodnih živali v dele Irske, Finske, Švedske in Združenega kraljestva (UL L 11, 16.1.2014, str. 6).